<classify> MAHAKAMA ya Hakimu Mkazi Kisutu, Dar es Salaam inasubiri uamuzi wa Mahakama ya Rufaa kuhusu dhamana ya Mwenyekiti wa Chama cha Demokrasia na Maendeleo Chadema, Freeman Mbowe na Mbunge wa Tarime Mjini, Ester Matiko ndipo itapanga hakimu wa kusikiliza kesi yao ya uchochezi.Hakimu Mfawidhi wa Mahakama ya Kisutu, Kelvin Mhina amesema leo kuwa katika kesi hiyo hawajampangia hakimu yeyote mpaka watakapopata majalada ya uamuzi kutoka Mahakama ya Rufaa.Wakili wa Serikali, Ester Martin alidai kesi hiyo imekuja kwa ajili ya kutajwa na wanasubiri maamuzi ya Mahakama ya Rufaa.Wakili wa Utetezi, Profesa Abdallah Safari amedai hawana pingamizi na kwamba rufani iliyokatwa na upande wa mashitaka Mahakama ya Rufaa itasikilizwa Februari 18, mwaka huu. Hakimu Mhina aliahirisha kesi hiyo hadi Februari 28, mwaka huu itapokuja tena kwa ajili ya kutajwa.Novemba 23, mwaka jana Jaji Mashauri akiwa Hakimu Mkazi Mkuu wa mahakama hiyo, alifuta dhamana kwa Mbowe na Matiko kutokana na kukiuka masharti ya dhamana waliyokuwa wamepewa.Baada ya uamuzi huo, washitakiwa hao wakiwakilishwa na Wakili Peter Kibatala walikata rufaa Mahakama Kuu kupinga uamuzi wa mahakama hiyo ya kufuta dhamana. Hata hivyo, baada ya Jaji Sam Rumanyika wa Mahakama Kuu kusikiliza pingamizi za pande zote alianza usikilizaji wa rufaa hiyo.Wakili wa Serikali Mkuu, Paul Kadushi alidai wamekata rufani Mahakama ya Rufaa kupinga uamuzi uliotolewa na kuiomba mahakama hiyo kutoendelea kusikiliza rufani hiyo kwa sababu haina mamlaka.Hata hivyo, baada ya upande wa serikali kuwasilisha rufani yao, kuliibuka malumbano ya kisheria baina ya mawakili wa pande zote, huku mawakili wa kina Mbowe wakiongozwa na Wakili Peter Kibatala, wakipinga uhalali wa taarifa ya serikali ya kusudio la kukata rufaa kwa madai hawajafahamishwa na Msajili wa Mahakama Kuu kuhusu kuwepo kwa taarifa hiyo.Jaji Rumanyika amesema Mkurugenzi wa Mashitaka DPP anapewa mamlaka ya kukata rufani kwa uamuzi mdogo chini ya kifungu cha 6 cha Sheria ya Mamlaka ya Rufaa na kunapokuwepo taarifa ya kusudio la kukata rufaa Mahakama ya Rufani, mahakama ya chini haiwezi kuendelea na shauri.Kufuatia hali hiyo, Jaji Rumanyika amesema mahakama yake imefungwa mikono hivyo anasitisha usikilizwaji wa rufani hiyo hadi hapo itakapotolewa uamuzi katika Mahakama ya Rufani.Mbali na Mbowe na Matiko, washitakiwa wengine katika kesi hiyo ni Mbunge wa Iringa Mjini, Peter Msigwa, Mbunge wa Kibamba, John Mnyika, Katibu Mkuu wa Chadema, Dk Vincent Mashinji, Mbunge wa Bunda, Ester Bulaya, Mbunge wa Kawe, Halima Mdee, Mbunge wa Tarime Vijijini, John Heche na Naibu Katibu Mkuu wa Chadema Zanzibar, Salum Mwalimu ambao wote walikuwepo mahakamani.Katika kesi ya msingi, washitakiwa wote kwa pamoja wanakabiliwa na mashitaka 13, yakiwemo ya kula njama, kufanya mkusanyiko wenye ghasia, kuhamasisha hisia za chuki, kushawishi hali ya kutoridhika, uchochezi na kushawishi utendaji wa kosa la jinai kati ya Februari Mosi na 16, 2018 Dar es Salaam.  <topic>: kitaifa 